**Broj: 711-I-680-M-59/18-02-16**

Zagreb, 09. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Vedrana Kramarića, općinskog načelnika Općine Kneževi Vinogradi, za davanjem mišljenja Povjerenstva,** na 10. sjednici, održanoj 9. svibnja 2018.g., daje sljedeće

**MIŠLJENJE**

1. **Članovi predstavničkih tijela jedinica lokalne i regionalne (područne) samouprave, odnosno članovi općinskih i gradskih vijeća, kao i članovi županijske skupštine, nisu dužnosnici u smislu odredbi ZSSI-a i na iste se ne primjenjuju odredbe navedenog Zakona.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika, te otklanjanja svake sumnje da je dužnosnik svoj položaj na bilo koji način iskoristio radi ostvarivanja privatnih interesa ili interesa povezanih osoba, upućuje se dužnosnik Vedran Kramarić da pravovremeno podnese novi zahtjev za davanjem mišljenja Povjerenstva u slučaju promijene okolnosti na temelju kojih je Povjerenstvo dalo ovo mišljenje, odnosno u slučaju dvojbi oko postupanja u skladu s odredbama ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Vedran Kramarić, općinski načelnik Općine Kneževi Vinogradi. U knjigama ulazne pošte zahtjev je zaprimljen pod poslovnim brojem: 711-U-1440-M-59/18-01-1 02. svibnja 2018. g., povodom kojeg se vodi predmet broj M-59/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Vedran Kramarić povodom obnašanja dužnosti općinskog načelnika Općine Kneževi Vinogradi obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Vedran Kramarić navodi kako prema Zakonu o poljoprivrednom zemljištu (Narodne novine, broj 20/18.) općinsko vijeće donosi Program raspolaganja poljoprivrednim zemljištem na prijedlog općinskog načelnika, a kasnije i Odluku o davanju u zakup poljoprivrednog zemljišta po raspisanom natječaju, a na prijedlog Povjerenstva koje je imenovano na temelju spomenutog Zakona. S obzirom da su članovi općinskog vijeća zainteresirani za izradu Programa i dodjelu zemljišta u zakup, dužnosnik Vedran Kramarić traži mišljenje jesu li članovi općinskog vijeća u sukobu interesa kod glasovanja o Programu raspolaganja ili glasovanja o Odluci o davanju zakup u slučaju da su zainteresirani za zakup poljoprivrednog zemljišta, odnosno u slučaju da su ponuditelji za poljoprivredna zemljišta kod zakupa, kao i u slučaju da su potencijali ponuditelji članovi njihovih OPG-a i članovi obitelji.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45. ZSSI-a, u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, dok je člankom 3. stavkom 3. ZSSI-a propisano da se pojedine odredbe ZSSI-a odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Slijedom iznesenog, članovi općinskog vijeća ne smatraju se dužnosnicima niti obnašateljima dužnosti prema odredbama ZSSI-a, odnosno na iste se ne primjenjuju odredbe ZSSI-a.

Iako članovi općinskih vijeća nisu dužnosnici u smislu odredbi ZSSI-a, pa stoga niti obveznici postupanja sukladno odredbama navedenog Zakona, Povjerenstvo tumači kako obnašanje dužnosti vijećnika općinskog vijeća nedvojbeno predstavlja obnašanje određene javne dužnosti, s obzirom da je općinsko vijeće predstavničko tijelo građana na lokalnoj razini, stoga su i članovi općinskih vijeća obvezni poštivati načelo da se javna dužnost obnaša prvenstveno u javnom interesu.

Povjerenstvo napominje kako je za davanje smjernica i uputa u odnosu na postavljeni zahtjev za davanjem mišljenja nadležno Ministarstvo uprave, stoga se dužnosnik Vedran Kramarić upućuje da se obrati nadležnom Ministarstvu.

Kako je člankom 29. stavkom 2. Zakona o poljoprivrednom zemljištu propisano da Program raspolaganja poljoprivrednim zemljištem u vlasništvu države donosi općinsko ili gradsko vijeće za svoje područje, a na prijedlog načelnika odnosno gradonačelnika uz prethodno mišljenje županije i suglasnost Ministarstva, Povjerenstvo upućuje dužnosnika Vedrana Kramarića da u svim postupcima donošenja odluka pravovremeno poduzima radnje kojima čuva vlastiti integritet i vjerodostojnost, kao i povjerenje građana.

Ukoliko bi sam dužnosnik Vedran Kramarić bio u nekoj dvojbi prilikom donošenja odluka ili postupanja u odnosu na primjenu odredbi Zakona o poljoprivrednom zemljištu, upućuje se da podnese novi zahtjev za davanjem mišljenja.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Vedran Kramarić, elektronička dostava
2. Objava na internetskoj stranici Povjerenstva
3. Pismohrana